1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินงานของบริษัทฯ ประกอบด้วยปัจจัยภายนอก ได้แก่
ทรัพยากรน้ำ นโยบายรัฐบาล และราคาน้ำมันที่เพิ่มขึ้น ส่วนปัจจัยภายใน ได้แก่
โครงการที่เกี่ยวกับระบบท่อส่งน้ำและการลงทุนเพิ่มเติมของบริษัทฯ ซึ่งมีรายละเอียดดังนี้

1.  ความไม่แน่นอนและความไม่เพียงพอของแหล่งน้ำ

เมื่อกลางปี 2548 ได้เกิดภาวะวิกฤตภัยแล้ง โดยน้ำในอ่างเก็บน้ำหลัก
(ดอกกรายและหนองปลาไหล) ลดลงเหลือเพียง 7 % ของปริมาณเก็บกักทั้งหมด (235
ล้านลบ.ม.) บริษัทฯ
ร่วมกับหน่วยงานราชการที่เกี่ยวข้องดำเนินการแก้ไขปัญหาระยะสั้นโดยการนำน้ำจากแหล่งอื่นๆ
มาเสริม อาทิ การวางท่อส่งน้ำจากแม่น้ำระยอง และท่อส่งน้ำจากอ่างบางพระ
เพื่อแก้ไขวิกฤตดังกล่าว ทำให้สามารถชะลอการใช้น้ำจากอ่างเก็บน้ำหลักดังกล่าวลงได้
จนกระทั่งปัจจุบันปริมาณน้ำต้นทุนได้เพิ่มขึ้น เนื่องจากฝนตกในช่วงเดือนสิงหาคม – กันยายน
ทำให้ปริมาณน้ำไหลเข้าอ่างเพิ่มขึ้นเป็นประมาณ 166 ล้านลบ.ม. หรือ 70 %
ของปริมาณเก็บกักทั้งหมด (ณ ธันวาคม 2548)
และเพื่อป้องกันปัญหาความไม่แน่นอนและความไม่เพียงพอของแหล่งน้ำ
บริษัทฯได้ดำเนินการโครงการระยะกลางโดยการวางท่อส่งน้ำบางปะกง-บางพระและโครงการประแสร์-คลองใหญ่
ร่วมกับโครงการของกรมชลประทานให้แล้วเสร็จภายในต้นปี 2549

2.  การจัดสรรน้ำจากอ่างเก็บน้ำของกรมชลประทานไม่เพียงพอ

ในส่วนปัจจัยความเสี่ยงในการจัดสรรน้ำจากกรมชลประทาน ซึ่งเป็นแหล่งน้ำดิบส่วนใหญ่ของบริษัทฯ
คิดเป็นประมาณร้อยละ 70 ของแหล่งน้ำทั้งหมดไม่เพียงพอ
บริษัทฯได้ประสานงานกับกรมชลประทานอย่างใกล้ชิด
เพื่อขออนุมัติการจัดสรรน้ำจากอ่างเก็บน้ำในพื้นที่บริการให้เพียงพอกับความต้องการใช้น้ำที่เพิ่มขึ้นอย่างรวดเร็วโดยเฉพาะในจังหวัดชลบุรีและระยอง
นอกจากนี้ บริษัทฯ ได้ดำเนินการโครงการวางท่อเพื่อนำน้ำจากแม่น้ำบางปะกงและแม่น้ำระยอง
มาเสริมกรณีการจัดสรรน้ำไม่พอเพียงแล้ว

3.  การลงทุนในโครงการแก้วิกฤตภัยแล้งอาจไม่แล้วเสร็จตามกำหนด

บริษัทฯ มีการลงทุนในโครงการบางปะกง-บางพระ มูลค่าประมาณ 2,300 ล้านบาท
เพื่อแก้วิกฤตภัยแล้ง ซึ่งจะแล้วเสร็จภายใน ธันวาคม 2548 เพื่อให้สามารถสูบน้ำจากแม่บางปะกง
เพื่อเสริมน้ำมายังพื้นที่ชลบุรี นอกจากนี้ยังได้รับมอบหมายจากกรมชลประทานใน
การวางท่อน้ำจากอ่างประแสร์มายังอ่างคลองใหญ่ ซึ่งมีกำหนดแล้วเสร็จในเดือนมกราคม 2549
หากโครงการดังกล่าวไม่สามารถดำเนินการให้ แล้วเสร็จตามกำหนด
อาจทำให้เกิดปัญหาการขาดแคลนน้ำในระยะยาวได้ บริษัทฯจึงได้เร่งรัดการดำเนินการดังกล่าว
โดยการว่าจ้างผู้รับจ้าง ในลักษณะแยกสัญญาจัดหาวัสดุ
และการวางท่อออกเป็นหลายสัญญาโดยมีระยะเวลาแล้วเสร็จที่ชัดเจน
เพื่อให้สามารถเร่งรัดและติดตามโครงการได้อย่างใกล้ชิด

4. การเกิดความเสียหายต่อระบบท่อส่งน้ำ

ในปี 2548 บริษัทฯ ได้ดำเนินการวางท่อตามมาตรการต่างๆ เพื่อแก้ปัญหาภัยแล้งในปี 2548
โดยเป็นท่อขนาดใหญ่และมีความยาว 30-50 กม.ต่อโครงการ
ดังนั้นจึงอาจมีความเสี่ยงเกี่ยวกับท่อแตกหรือรั่วได้
บริษัทฯได้จัดทำประกันความเสี่ยงภัยของระบบท่อที่อาจเกิดจาก เหตุการณ์ต่างๆ
ครอบคลุมทุกระบบเส้นท่อ เป็นประเภทประกันความเสี่ยงทั้งปวง (All Risks Insurance)
และนำระบบ SCADA เข้าควบคุม ระบบการส่งน้ำใหม่
ตลอดจนกำหนดตารางการซ่อมบำรุงรักษาเชิงป้องกัน เครื่องสูบน้ำ ท่อส่งน้ำ และอุปกรณ์ต่างๆ
อย่างเป็นระบบ เพื่อช่วย ให้บริษัทฯ สามารถให้บริการได้อย่างต่อเนื่อง

5. ความขัดแย้งกับชุมชนในการใช้ทรัพยากรจากแหล่งน้ำ

แม้ว่าการใช้น้ำของบริษัทฯ จะมีสัดส่วนเพียง 15% ของการใช้น้ำในภาพรวม (ภาคเกษตร
อุตสาหกรรม ท่องเที่ยว และอุปโภค บริโภค) แต่การนำน้ำจากแหล่งน้ำต่างๆ
เข้ามาเสริมความต้องการใช้น้ำในอนาคต
อาจมีความขัดแย้งกับชุมชนหรือเกษตรกรที่ได้รับการจัดสรรจากแหล่งน้ำเดียวกันได้
บริษัทฯจึงได้พิจารณาจัดสรรงบประมาณไม่เกิน 5 %
ของกำไรสุทธิเพื่อโครงการพัฒนาคุณภาพชีวิตและสิ่งแวดล้อม เน้นสร้างความสัมพันธ์กับชุมชนในพื้นที่
ตลอดจนการสร้างความเข้าใจที่ถูกต้องกับชุมชน
นอกจากนี้ยังได้สนับสนุนโครงการพัฒนาในท้องถิ่นอย่างสม่ำเสมอ

6. ผลกระทบจากราคาน้ำมันที่ปรับราคา ทำให้ต้นทุนสูงขึ้น

เนื่องจากราคาน้ำมันดิบในตลาดโลกที่เพิ่มขึ้นจะส่งผลกระทบให้มีการปรับอัตราค่าไฟฟ้าภายในประเทศ
ทำให้ต้นทุนพลังงาน ซึ่งมีสัดส่วนค่าใช้จ่ายประมาณ 20% ของค่าใช้จ่ายรวมเพิ่มขึ้น
อย่างไรก็ตามบริษัทฯได้ดำเนินการบริหารเวลาการสูบจ่ายน้ำ เพื่อประหยัดค่าไฟฟ้าในช่วง Peak
Load การเพิ่มประสิทธิภาพเครื่องสูบน้ำ
ตลอดจนได้รับการสนับสนุนจากการไฟฟ้าฝ่ายผลิตแห่งประเทศไทยในการเข้าร่วมโครงการเดินเครื่องสูบน้ำโดยเครื่องกำเนิดไฟฟ้าดีเซลในช่วงเวลา
Peak Load ทั้งนี้ บริษัทฯ สามารถพิจารณาปรับราคาน้ำดิบให้สอดคล้องกับต้นทุนที่เปลี่ยนไป

7. ด้านนโยบายของรัฐบาลและหน่วยงานราชการที่เกี่ยวข้อง

การเพิ่มสัดส่วนการถือหุ้นของภาคเอกชน ทำให้บริษัทฯ พ้นสภาพการเป็นรัฐวิสาหกิจ
ดังนั้นความไม่แน่นอนของนโยบายของหน่วยงานราชการต่างๆ
ที่เกี่ยวข้องกับการดำเนินงานของบริษัทฯ อาจมีผลกระทบต่อบริษัทฯ อาทิ
ความเสี่ยงในการที่จะไม่อนุญาตหรือไม่ต่ออายุการอนุญาตวางท่อส่งน้ำในพื้นที่ของหน่วยงานราชการ
ได้แก่ กรมทางหลวงและองค์กรปกครองส่วนท้องถิ่น เป็นต้น
อย่างไรก็ดีบริษัทฯยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
อีกทั้งการจัดตั้งและการดำเนินธุรกิจของบริษัทฯ
เป็นไปตามมติคณะรัฐมนตรีในการส่งเสริมการลงทุนด้านอุตสาหกรรม
และการท่องเที่ยวในพื้นที่พัฒนาชายฝั่งทะเลตะวันออกของรัฐบาล

8. ลูกค้าที่มีสัดส่วนเกินกว่าร้อยละ 30 ของรายได้รวม

บริษัทฯ จำหน่ายน้ำดิบในลักษณะผู้ค้าส่ง โดยตรงให้แก่ลูกค้าผ่านทางระบบท่อส่งน้ำของบริษัทฯ
ในลักษณะผู้ค้าส่ง โดยลูกค้าที่เป็นผู้ซื้อน้ำรายใหญ่ คือ การนิคมอุตสาหกรรมแห่งประเทศไทย
(กนอ.) ซึ่งซื้อน้ำจากบริษัทฯ และจำหน่ายต่อให้กับโรงงานต่างๆ ในนิคมอุตสาหกรรม ซึ่งในรอบปี
2548 คิดเป็นสัดส่วนประมาณร้อยละ 43 ของปริมาณการจำหน่ายน้ำดิบ หรือ คิดเป็นร้อยละ 30
ของรายได้รวม และลูกค้ารายใหญ่อีกราย คือ การประปาส่วนภูมิภาค
มีสัดส่วนการซื้อน้ำดิบและน้ำประปารวมคิดเป็นร้อยละ 16 ของรายได้รวมของบริษัท อย่างไรก็ตาม
การใช้น้ำดิบของผู้ประกอบการในนิคมอุตสาหกรรมในช่วงที่ผ่านมายังคงเป็นไปโดยปกติ
และมีแนวโน้มเพิ่มสูงขึ้นตามภาวะเศรษฐกิจที่เริ่มขยายตัว
และการลงทุนขยายฐานการผลิตสินค้าจากผู้ประกอบการต่างๆ